Il-Libjani, wara li prattikament il-Kabinett kollu kien Malta qalu li ftehmu mal-Gvern Malti biex ixandru minn Malta bir-radju kif ukoll bit-televiżjoni. Aħbar li l-Gvern Malti qiegħed jiċħad Ma nafx lil min tista' temmen minnhom. Il-problema hi li ftehim ta' din ix-xorta jekk seħħ joffri target f'pajjiżna ukoll bħala parti mill-gwerra ċivili li presentment għaddejja fuq l-art Libjana. Filwaqt li hu għaqli li nsegwu dak li hu għaddej fil-Libja kif ukoll li noffru kull għajnuna biex il-kunflitt jintemm fl-iqsar żmien possibli hu ċar li nagħmlu x'nagħmlu jistgħu jinħolqu bosta diffikultajiet. Għax fil-waqt li min niftehmu miegħu jieħu pjaċir, in-naħa l-oħra fil-gwerra ċivili ovvjament tara ftehim ta' din ix-xorta bħala indħil barrani. Iżjed mal-kunflitt idum, iktar hemm ċans li nidħlu bejn il-basla u qoxritha. Is-sitwazzjoni għal Malta hi waħda perikoluża. Iktar u iktar jekk joħorġu sinjali kunfliġġenti bħal dan dwar ix-xandir Libjan.